Odličnom partijom u domu branitelja naslova EBEL-a hrvatski je predstavnik potvrdio dobru formu i nastavio nizati pobjede. Black Wingsi nisu imali rješenja za Medvjede i morali su potpisati uvjerljiv poraz...

Nakon Znojma, Dornbirna, Innsbrucka i Albe Volan zagrebačkim je hokejašima na red stigao i prvak Linz. No, utakmica nije bila posebno neizvjesna jer su igrači Medveščaka sredinom druge trećine u potpunosti skrenuli vodu na svoj mlin.

Dobre vijesti za Medveščak najavio je Nathan Perković već u drugoj minuti, nakon pogreške domaćeg igrača Mitterdorfera. Iz blizine je kaznio domaćina za 1:0.

No, silovit početak Zagrepčana umiren je sredinom prve trećine, kada su isključeni Naglić i Božić, ali momčad Martyja Raymonda uspješno se obranila igrajući gotovo pune dvije minute s dva igrača manje.

Kazni je bilo i pri kraju uvodne dionice, a druga je počela novim pogotkom Medvjeda: Brandon Buck realizirao je protunapad gostiju nakon neuspješnog pokušaja Leahyja pred Robertom Kristanom.

Ipak, aktualni se prvak trgnuo pri isključenju Curtisa Frasera, koje u 26. minuti kažnjava upravo Leahy, koji je skrenuo snažan udarac Hedlunda s plave linije u mrežu.

Medveščak je, međutim, imao itekako dobar odgovor.

U 31. minuti pritisak Black Wingsa prekinuo je kapetan Alan Letang pogotkom za 3:1, a samo 46 sekundi poslije pogodio je i Kyle Greentree, da bi Perković u 37. minuti povisio na 5:1, uz propust domaćeg vratara Alexa Westlunda. Pritom vrijedi istaknuti da su tada svoju treću, odnosno četvrtu asistenciju na utakmici ubilježili Buck i Adam Miller.

U posljednjoj su trećini Medvjedi zadržali svoju prednost i nisu dopuštali Linzu previše prijetnji. Štoviše, u 57. minuti Zanoški je krenuo sam prema austrijskom golu, ali je pričuvni vratar Hirn izašao kao pobjednik.

Sljedeći susret Medveščaka na rasporedu je već u nedjelju, a u goste Zagrebu dolazi član trenutačno vodećeg dvojca lige, Villach.